Carrol Boyes sterf | Maroela Media
Carrol Boyes. (Foto: Verskaf)
Die bekende Suid-Afrikaanse kunstenaar en ontwerper, Carrol Boyes, het Woensdagaand gesterf.
Michelé Stuurman, 'n woordvoerder van die Carrol Boyes-maatskappy, het die nuus aan Maroela Media bevestig. Volgens Stuurman het Boyes (65) gisteraand gesterf ná 'n kort siekte. Meer inligting oor die aard van haar siekte is nie bekendgemaak nie.
Boyes was 'n ikoniese Suid-Afrikaanse ontwerper veral bekend vir haar luukse huis- en leefstylprodukte. Sy het haar maatskappy in 1991 op die been gebring en vinnig naam gemaak vir haar ongewone en pragtige funksionele kunswerk. Haar ontwerpe is oor die hele Suid-Afrika verkoop, maar ook in 30 ander lande versprei.
'n Kenmerkende Carrol Boyes-produk. (Foto: carrolboyes.com)
Stuurman sê almal by die Carrol Boyes-maatskappy is platgeslaan deur die nuus oor haar dood. "Carrol het lewens op soveel maniere verryk. Sy het 'n onkonvensionele benadering tot die sakewêreld gehad en haar boodskap aan haar personeel was: 'Ek het soveel pret saam met julle gehad en julle het my lewe ongelooflik verryk. Onthou asseblief dat ons dinge anders doen hier. Moet nooit gewoon wees nie – wees buitengewoon en gooi elke nou en dan so 'n bietjie stoutgeit by om aan die lag te bly. Moet nooit jul sin vir humor verloor nie.'"
Stuurman sê Boyes sal onthou word vir haar lewensverhaal, haar liefde en haar prettige kreatiwiteit. "Sy verlaat ons met 'n nalatenskap van uitnemendheid, eenheid, bemagtiging en baanbrekende funksionele kuns. Sy sal baie gemis word."
Hartseer nuus. Sy was 'n ware ikoniese kunstenares wat produkte van wêreldgehalte ontwerp en vervaardig het. Sy was n briljante mens wat styl en goeie smaak tot die volgende vlak gevat het. Rus in Vrede.
Sy het ons almal net vooruitgegaan. Die lewe is kortstondig. Sterkte aan die geliefdes en die wat agterbly.
Sjoe, daar was nou onlangs 'n artikel oor haar in Huisgenoot maar toe geen sprake van enige siekte. Dit laat mens weer besef hoe vinnig jy kan gaan.
Rus in Vrede Carrol Boyes. Ikoniese vrou. Het darem so paar van haar skeppings. Sterkte aan die familie en vriende xx
Ek het gereeld koffie gedrink uit een van haar bekers. Rus in Vrede Carrol. Jy was 'n absolute inspirasie. Baie sterkte aan familie, vriende en kollegas.
Baie jammer oor Carrol se heengaan. Sterkte aan haar familie en almal by die fabriek. Ek dink met 'n seer hart aan julle. Was bevoorreg om haar te ken. Lizzie